section_heading: Životopis
paragraph_text: Derrida je rođen 15. srpnja 1930. u El-Biaru, predgrađu alžirske prijestolnice. Nakon Drugog svjetskog rata počinje studirati filozofiju; 1949. seli u Pariz, a na prestižnu École Normale Supérieure se upisuje 1952., iz drugog pokušaja, u vrijeme kada u Francuskoj stasa iznimna generacija filozofa i mislilaca. Na studiju intenzivno uči Husserla i fenomenologiju, u to vrijeme dominantno učenje u Francuskoj. Ubrzo magistrira tezom Problem geneze u Husserlovoj filozofiji te počinje studirati Hegela, no prekida rad na doktorskoj disertaciji. Razilazi se s Foucaultom, čita Heideggera i Levinasa, a 1967. uvodi pojam dekonstrukcije, koja odmah postaje glavnom odrednicom njegovog projekta u filozofiji. Tijekom šezdesetih predaje na École Normale Supérieure, a od 1983. do smrti na École des hautes études en sciences sociales. Od početka 90-ih piše o politici i religiji. Rak gušterače dijagnosticiran mu je 2002.; umire dvije godine kasnije, 8. listopada u Parizu.